यही वर्ष लन्डनको एक कार्यक्रममा बेलायतका लागि नेपाली राजदूत डा.दुर्गाबहादुर सुवेदीले मलाई स्तब्ध बनाइदिनुभयो । त्यहाँ भएका मेरा दुई–तीनवटा कार्यक्रममा उहाँ मुख्य अतिथि हुनुहुन्थ्यो । उहाँ साहित्यकार पनि हुनुहुन्छ । त्यहाँको एउटा कार्यक्रममा उहाँले मेरो स्ट्रगल फेजदेखि अहिलेसम्म बायोग्राफी पढेजसरी ब्रिफ गरिदिनुभयो । म ट्वाँ परेर हेर्‍याहेर्‍यै भएँ । डिप्लोम्याटहरूले हामीलाई के चिन्लान् र भन्ने सोच्थेँ । ‘अलिकति नजर तिम्रो, कहाँ थियौ रंगमञ्च, पागल बनायौ प्रिय तिमीले गाउनैपर्छ है’ भनेर अर्डर दिनुभयो । मैले उहाँलाई नै मेन्सन गरेर ती सबै गीत गाइदिएँ । उहाँले एक दिन डिनरमा पनि बोलाउनुभयो । त्यति ठूलो व्यक्ति पनि मेरो गीतको फ्यान हुनुहुँदोरहेछ ।
